Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Agentúry pre kontrolu rybného hospodárstva Spoločenstva za rozpočtový rok 2008



Úradný vestník L 252 , 25/09/2010 S. 129 - 130



Uznesenie Európskeho parlamentu z 5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Agentúry pre kontrolu rybného hospodárstva Spoločenstva za rozpočtový rok 2008 EURÓPSKY PARLAMENT, so zreteľom na konečnú ročnú účtovnú závierku Agentúry pre kontrolu rybného hospodárstva Spoločenstva za rozpočtový rok 2008, so zreteľom na správu Dvora audítorov o overení konečnej ročnej účtovnej závierky Agentúry pre kontrolu rybného hospodárstva Spoločenstva za rozpočtový rok 2008 spolu s odpoveďami agentúry [1], so zreteľom na odporúčanie Rady zo 16. februára 2010 (5827/2010 – C7-0061/2010), so zreteľom na článok 276 Zmluvy o ES a článok 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], a najmä na jeho článok 185, so zreteľom nariadenie Rady (ES) č. 768/2005 z 26. apríla 2005, ktorým sa zriaďuje Agentúra pre kontrolu rybného hospodárstva Spoločenstva [3], a najmä na jeho článok 36, so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 [4], a najmä na jeho článok 94, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu (A7-0105/2010), A. keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné transakcie sú zákonné a správne; B. keďže Európsky parlament udelil 23. apríla 2009 výkonnému riaditeľovi Agentúry pre kontrolu rybného hospodárstva Spoločenstva absolutórium za plnenie rozpočtu agentúry za rozpočtový rok 2007 [5] a vo svojom uznesení, ktoré je súčasťou rozhodnutia o absolutóriu, Európsky parlament okrem iného pripomenul: - pripomienku Dvora audítorov, že agentúra doteraz nezaviedla príslušné postupy na stanovenie rozpočtových prostriedkov, ktoré sa majú preniesť do budúceho roka, následkom čoho bolo minimálne 125000 EUR prenesených bez prijatia právnych záväzkov, - že podľa názoru Dvora audítorov agentúra ešte stále dostatočne nezdokumentovala svoje postupy vnútornej kontroly; Výkonnosť 1. berie na vedomie pripomienku Dvora audítorov, že agentúra nepripravuje viacročný pracovný program; preto kladie dôraz na dôležitosť vypracovania tohto dokumentu, aby agentúra mohla efektívne zabezpečiť vykonávanie svojej stratégie a svojich cieľov; napriek tomu však blahoželá agentúre k rozhodnutiu vypracovať tento dokument v súlade so strednodobou stratégiou jej správnej rady; 2. okrem toho agentúru vyzýva na to, aby posúdila možnosť zavedenia Ganttovho diagramu do plánovania všetkých svojich prevádzkových činností v záujme rýchleho zaznamenávania času, ktorý jednotliví zamestnanci strávia na jednom projekte, a možnosť zvolenia prístupu zameraného na dosahovanie výsledkov; 3. žiada agentúru, aby v tabuľke, ktorá bude prílohou k ďalšej správe Dvora audítorov, uviedla porovnanie výsledkov dosiahnutých v priebehu roka, za ktorý sa udeľuje absolutórium, a výsledkov dosiahnutých v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry; Rozpočtové a finančné hospodárenie 4. upozorňuje na to, že je nutné, aby agentúra riešila nedostatky v plánovaní svojich činností tak, aby v budúcnosti boli postupy týkajúce sa zostavovania rozpočtu dostatočne prísne a aby neviedli k zvyšovaniu a/alebo znižovaniu rozpočtových prostriedkov v rozpočtových riadkoch agentúry; navyše zdôrazňuje, že táto situácia je v rozpore so zásadou špecifikácie rozpočtu; okrem toho konštatuje, že v rozpore s platnými pravidlami nebola správna rada požiadaná o schválenie presunov ani o nich nebola informovaná; berie však na vedomie, že agentúra sa zaviazala zlepšiť plánovanie a monitorovanie svojho rozpočtu, a tým postupne znížiť počet zmien v rozpočte; 5. rovnako berie na vedomie odpoveď agentúry, v ktorej zdôrazňuje, že vzhľadom na jej presun do definitívneho sídla bol rok 2008 z hľadiska plánovania rozpočtu mimoriadne ťažký; 6. berie na vedomie pripomienku Dvora audítorov, že v rozpore s nariadením o rozpočtových pravidlách boli niektoré právne záväzky (v celkovej výške 1400000 EUR) uzavreté pred príslušnými rozpočtovými záväzkami; Vnútorný audit 7. uznáva, že útvar pre vnútorný audit (IAS) vydal pre agentúru 15 odporúčaní, z ktorých 9 bolo označených za veľmi dôležité a týkali sa potreby vymedziť súbor ukazovateľov pokrývajúcich všetky činnosti agentúry, štruktúry vnútornej organizácie a postupov na podporu spoľahlivosti riadenia, riadenia ľudských zdrojov (pokiaľ ide o posilnenie postupov prijímania zamestnancov a systémov dokumentácie), ako aj potreby vnútorných postupov na skrátenie omeškaní platieb agentúry; Ľudské zdroje 8. konštatuje, že v roku 2008 prebiehalo prijímanie zamestnancov oveľa rýchlejšie, ako sa pôvodne plánovalo, a že z dôvodu tejto situácie sa prostriedky potrebné na mzdové výdavky podhodnotili o viac než 35 % (približne 1300000 EUR); preto žiada agentúru, aby zlepšila monitorovanie plnenia svojho rozpočtu; 9. pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 [6] o výkonnosti, finančnom hospodárení a kontrole agentúr. [1] Ú. v. EÚ C 304, 15.12.2009, s. 1. [2] Ú. v. ES L 248, 16.9.2002, s. 1. [3] Ú. v. EÚ L 128, 21.5.2005, s. 1. [4] Ú. v. ES L 357, 31.12.2002, s. 72. [5] Ú. v. EÚ L 255, 26.9.2009, s. 202. [6] Prijaté texty P7_TA(2010)0139 (pozri stranu 241 tohto úradného vestníka). --------------------------------------------------